b"\n_START_ARTICLE_\nMeteorit Santa Catarina\n_START_SECTION_\nClassificaci\xc3\xb3\n_START_PARAGRAPH_\nEl meteorit \xc3\xa9s de tipus met\xc3\xa0l\xc2\xb7lic, \xc3\xa9s a dir que es tracta d'un meteorit que es compon predominantment de metall ferro-n\xc3\xadquel i que cristal\xc2\xb7litza a partir d'una massa fosa. Pertany al grup IAB complex, una associaci\xc3\xb3 de meteorits de ferro, inclosos els antics grups IAB i IIICD.\n_START_SECTION_\nDescripci\xc3\xb3\n_START_PARAGRAPH_\nConsta de diverses masses degradades, la m\xc3\xa9s gran de 2.557 kg, que van ser recuperades a l'illa de S\xc3\xa3o Francisco do Suln al segle XIX. Al principi es creia que era un mineral de n\xc3\xadquel. El meteorit \xc3\xa9s inusual per 3 aspectes importants: \xc3\xa9s inusualment ric en n\xc3\xadquel (~30% en percentatge de porcions no oxidades); inusualment ric en troilita; i es troba molt degradat. El que queda de l'estructura met\xc3\xa0l\xc2\xb7lica original \xc3\xa9s una xarxa policristal\xc2\xb7lina complexa que consta de dues o tres varietats de metall ric en Ni i una mica de kamacita. M\xc3\xa9s de 2.500 kg del meteorit es conserven al Museu Nacional de Brasil, a Rio de Janeiro.\n_START_SECTION_\nMineralogia\n_START_PARAGRAPH_\nAl meteorit s'hi han trobat 19 esp\xc3\xa8cies minerals reconegudes per l'Associaci\xc3\xb3 Mineral\xc3\xb2gica Internacional: akagane\xc3\xafta, artsmithita, arupita, barringerita, fayalita, goethita, heazlewoodita, hematites, honessita, ferro i la seva varietat kamacita, magnetita, pentlandita, reevesita, schreibersita, sofre, taenita, tetrataenita i troilita, a m\xc3\xa9s de limonita, grafit i antitaenita. A m\xc3\xa9s es considera la localiat tipus d'una d'aquestes esp\xc3\xa8cies: l'arupita, un fosfat de f\xc3\xb3rmula qu\xc3\xadmica Ni\xe2\x82\x83(PO\xe2\x82\x84)\xe2\x82\x82\xc2\xb78H\xe2\x82\x82O, ja que \xc3\xa9s on va ser descoberta."